﻿ www.infotourism.net Airbnb се разгневи от реклама, свързваща я с атентата в Манчестър
Airbnb се разгневи от реклама, свързваща я с атентата в Манчестър
Онлайн гигантът реагира яростно срещу реклама, пусната от лобистка група, наета от хотелиери в Ню Йорк, която внушава, че платформата за споделено наемане на жилища не проверява достатъчно своите клиенти.
30-секундната реклама започна да се излъчва в САЩ миналия понеделник и свързва наемането на жилища през Airbnb с осигуряване на убежище за терористи.
Рекламата припомня историята на атентатора-самоубиец Салман Абеди, който според оставените от него съобщения бил наел жилище под наем, докато планирал терористичната атака по време на концерта на Ариана Гранде в Манчестър.
Това жилище обаче не е било наето през Airbnb.
Сега, в рекламата на хотелската асоциация от Ню Йорк се пита: "Кой се намира във вашата сграда?" Airbnb няма да ви каже.“ И добавката: „Изложени сте на риск?“ След което се посочва телефонен номер, на който хората да се обаждат в името на "безопасността и сигурността на Ню Йорк".
Говорителят на Airbnb Питър Шотенфелс заяви, че рекламата представлява "скандална тактика от страна големите хотели за всяване на страх, а те самите имат зад себе си дълга история на настаняване на хора, които се занимават с терористични актове".
"Истината е, че Airbnb няма нищо общо с трагичните събития в Манчестър и ние сме единствената фирма от сферата на гостоприемството, която извършва базова проверка както на домакините, така и на гостите при наемане на жилища в САЩ.
Ръководителите на хотелската асоциация трябва да ни кажат защо не правят същото и защо продължават да финансират подобни пренебрежителни и цинични реклами".
2005-2018 © Infotourism.NET. Дизайн и поддръжка - MITRA PR & ApplaDesign. ttp=0.16-319248-786432